
Dispare interesul strategic. CFR Marfă, pregătită pentru privatizare militară 

Adio, CFR Marfă. Apare CFR NATO 


Noua societate de transport marfă pe calea ferată, pe care Ministerul 
Transporturilor o va înființa, va avea, ca prim scop, asigurarea transporturilor 
militare NATO pe teritoriul ţării noastre. Totodată, aceasta va desfășura 
activităţi de interes strategic, preluând transporturile pe timp de criză refuzate 
de privaţi. Interesul strategic, însă, va dura doar doi ani, pentru că, după 
această perioadă, Guvernul o scoate la vânzare. 

a : ă Carpatica Feroviar 
S.A, noua societate care va fi constituită pe “cadavrul” CFR Marfă, compania de stat 
falimentată de Comisia Europeană, pare, mai degrabă, o privatizare militară a 
transportului comercial pe calea ferată. Principalul obiect de activitate declarat al viitoarei 
societăţi este asigurarea transporturilor de trupe, echipamente, utilaje, armament, în caz 
de mobilizare a forțelor armate ale României și ale partenerilor strategici transporturilor 
militare NATO pe calea ferată. 


Pe lângă acestea, Carpatica Feroviar se va ocupa de transportul de ajutor umanitar pentru 
zonele afectate de conflicte armate, pentru asigurarea cooperării internaţionale, și de 
transportul de cereale, materii prime și combustibil, pentru evitarea unei crize alimentare 
sau energetice. "Asigurarea transportului de marfă pe cale ferată reprezintă un serviciu de 
interes strategic, sincopele în funcționarea acestuia generează perturbări grave în 
funcționarea principalelor ramuri economice de activitate. Evenimentele extraordinare ale 
anilor 2020 - 2023 (pandemia covid-19, criza energetică, alimentară și a transporturilor, 
precum și conflictele din apropierea granițelor) au accentuat nevoia investițiilor în sectorul 
feroviar, respectiv importanţa existenţei unui operator feroviar de stat, apt să execute 
necondiționat toate transporturile necesare, conform cerințelor agreate la nivelul 
României din UE și NATO”, arată Ministerul Transporturilor. 


Doar doi ani de existenţă 


Societatea va avea obligația legală de a asigura transporturile strategice ale statului 
român, contrabalansându-se riscul de refuz al societăților de transport private de a 
executa anumite transporturi feroviare sau chiar imposibilitatea acestora de a le prelua, în 
situații de criză, se arată în expunerea de motive a proiectului de hotărâre de guvern. 


"Însuși termenul de - criză — relevă urgenţa ce caracterizează necesitatea asigurării unor 
astfel de servicii de transport, care, în situația imposibilității de a le prelua sau refuzului 
din partea celorlalte companii private de transport, ar genera întârzieri ce pot afecta 
siguranţa națională și a partenerilor externi”, argumentează Ministerul Transporturilor. Cu 
toate acestea, existența noi societăți cu capital integral de stat este programată doar 
pentru o perioadă de doi ani. Și asta pentru că, în proiectul de act normativ se prevede că 
societatea se va privatiza după încheierea primilor doi ani financiari, în condiţiile legii, 
prin diminuarea participației statului cu un procent de 20% din valoarea acțiunilor 
capitalului social inițial. Acţiunile emise de societate vor fi cotate la bursă și tranzacţionate 
liber pe piața de capital. 


Se vinde tot 


Pe perioada în care statul este acționar majoritar, Carpatica Feroviar S.A va putea vinde 
active din patrimoniul său persoanelor fizice sau juridice de drept privat, la iniţiativa 
consiliului său de administraţie și cu acordul Ministerului Transporturilor și Infrastructurii, 
cu mandatarea reprezentanților săi în adunarea generală a acţionarilor. Statul român a 
fost obligat de Comisia Europeană să recupereze un ajutor de stat acordat CFR Marfă, 
considerat ilegal, care a ajuns la peste 3 miliarde de lei. "Ţinând cont de situaţia în care 
se regăsește CFR Marfă, față de care obiectivul principal al statului român este 
rambursarea ajutorului de stat ilegal, se creează nevoia înființării unei noi companii 
viabile de interes strategic, pentru deservirea nevoilor de apărare a țării. Orice întârziere 
în adoptarea măsurilor prezentate poate periclita activitatea de transport feroviar de 
marfă și poate afecta decisiv industriile direct dependente de resursele deținute, iar, în 
ceea ce privește punerea în aplicare a Deciziei C(2020) 1115 final a Comisiei Europene, 
crește riscul declanșării procedurii de infringement față de statul român”, se mai 
precizează în motivarea proiectului de act normativ. 

